32010R0670
L 196/1
SLUŽBENI LIST EUROPSKE UNIJE
13.07.2010.
UREDBA VIJEĆA (EU) br. 670/2010
od 13. srpnja 2010.
o izmjeni Uredbe (EZ) br. 974/98 u vezi s uvođenjem eura u Estoniji
VIJEĆE EUROPSKE UNIJE,
uzimajući u obzir Ugovor o funkcioniranju Europske unije (Ugovor), a posebno njegov članak 140. stavak 3.,
uzimajući u obzir prijedlog Europske komisije,
uzimajući u obzir mišljenje Europske središnje banke,
budući da:
(1)
Uredbom Vijeća (EZ) br. 974/98 od 3. svibnja 1998. o uvođenju eura (1) predviđa se zamjena eurom valuta država članica koje su ispunile potrebne uvjete za usvajanje eura u trenutku kad je Zajednica ušla u treću fazu ekonomske i monetarne unije.
(2)
Uredbom Vijeća (EZ) br. 2596/2000 (2) izmijenjena je Uredba (EZ) br. 974/98 kako bi se omogućila zamjena grčke valute eurom.
(3)
Uredbom Vijeća (EZ) br. 2169/2005 (3) izmijenjena je Uredba (EZ) br. 974/98 kako bi se pripremilo naknadno uvođenje eura u državama članicama koje još nisu usvojile euro kao svoju jedinstvenu valutu.
(4)
Uredbom Vijeća (EZ) br. 1647/2006 (4) izmijenjena je Uredba (EZ) br. 974/98 kako bi se omogućila zamjena slovenske valute eurom.
(5)
Uredbom Vijeća (EZ) br. 835/2007 (5) izmijenjena je Uredba (EZ) br. 974/98 kako bi se omogućila zamjena ciparske valute eurom.
(6)
Uredbom Vijeća (EZ) br. 836/2007 (6) izmijenjena je Uredba (EZ) br. 974/98 kako bi se omogućila zamjena malteške valute eurom.
(7)
Uredbom Vijeća (EZ) br. 693/2008 (7) izmijenjena je Uredba (EZ) br. 974/98 kako bi se omogućila zamjena slovačke valute eurom.
(8)
U skladu s člankom 4. Akta o pristupanju iz 2003. Estonija je država članica s odstupanjem kako je utvrđeno člankom 139. stavkom 1. Ugovora.
(9)
Na temelju Odluke Vijeća 2010/416/EU od 13. srpnja 2010. u skladu s člankom 140. stavkom 2. Ugovora o usvajanju eura u Estoniji 1. siječnja 2011. (8), Estonija ispunjava potrebne uvjete za usvajanje eura te se odstupanje u korist Estonije stavlja izvan snage od 1. siječnja 2011.
(10)
Uvođenje eura u Estoniji zahtijeva proširenje postojećih odredbi o uvođenju eura utvrđenih Uredbom (EZ) br. 974/98 na Estoniju.
(11)
Plan zamjene Estonije određuje da novčanice i kovanice eura trebaju postati zakonsko sredstvo plaćanja u toj državi članici na dan uvođenja eura kao njezine valute. Stoga bi datum prihvaćanja eura i datum prelaska na euro trebao biti 1. siječnja 2011. Ne bi trebalo primjenjivati razdoblje „postupnog ukidanja”.
(12)
Uredbu (EZ) br. 974/98 trebalo bi stoga na odgovarajući način izmijeniti,
DONIJELO JE OVU UREDBU:
Članak 1.
Prilog Uredbi (EZ) br. 974/98 mijenja se u skladu s Prilogom ovoj Uredbi.
Članak 2.
Ova Uredba stupa na snagu 1. siječnja 2011.
Ova je Uredba u cijelosti obvezujuća i izravno se primjenjuje u državama članicama u skladu s Ugovorima.
Sastavljeno u Bruxellesu 13. srpnja 2010.